In nomine Domini nostri Jesu Christi, amen. Per hoc presens publicum instrumentum omnibus sit manifestum quod anno Nativitate ejusdem Domini millesimo trecentesimo nonagesimo septimo, indictione sexta more gallicano, mensis septembris die penultima, pontificatus sanctissimi in Christo patris ac domini nostri domini Benedicti, divina Providentia pape tertii decimi, anno tertio, in mei publici notarii et testium subscriptorum presentia, venerabilis vir D. magister Bertrandus Cassinelli, bacchalarius in decretis, cantor et canonicus ecclesie Autiss. et etiam canonicus ecclesie B. Marie in civitate Autissiodorensi, ac curatus parrochialis de Mulleriis, Rothomagensis diecesis, jacens in lecto... suum ordinavit condidit et disposuit testamentum ut sequitur; quod voluit et jussit inviolabiliter observari. In primis siquidem dedit, donavit et obtulit dictus testator corpus suum et animam suam Domino nostro Jesu-Christo et Beate Marie Virgini, beatisque Michaeli archangelo......... et prothomartyri Stephano, totique curie omnium celestium supernorum; et voluit et ordinavit quod quando cum ab hac vita decedere contigerit, corpus suum, sive cadaver, sepeliatur in ecclesia Autissiodor. ante tumbam bone memorie domini Ferrici Cassinelli quondam Remensis archiepiscopi, Germani sui, et infra chorum ejusdem ecclesie, si placuerit dominis de capitulo ipsius ecclesie. Item voluit et ordinavit quod in die obitus sui, antequam corpus suum sive cadaver, ecclesiastice tradatur sepulture, tredecim psalteria decantentur cum orationibus et letaniis per tredecim presbyteros, in ecclesia, de nocte, in choro, ante sive juxta dictum cadaver; et legavit eisdem presbyteris videlicet cuilibet duos grossos argenti. Item voluit quod quatuor cerei accendantur tota illa nocte, et usque ad dictum corpus, sive cadaver, fuerit ecclesiastice sepulture traditum. Item voluit quod die obitus sui fiant exequie sue cum pulsatione et luminari ut in anniversariis episcoporum est fieri consuetum; et voluit quod thesaurario et matriculario satisfiat de luminari et pulsatione pro dictis exequiis suis, ad voluntatem executorum suorum, quodque distribuantur dominis canonicis in dictis exequiis presentibus, sexdecim libre, et clericis chorialibus quadraginta solidi semel. Item voluit et ordinavit quod in crastinum obitus sui fiant alie exequie cum luminari, ad voluntatem executorum suorum, in ecclesia B. Marie-Civitatis; et voluit quod illa die distribuantur dominis canonicis, tam illius quam majoris ecclesie, ibidem presentibus, octo libre Turonenses semel. Item legavit presbytero qui missam in die obitus sui, in dictis exequiis, in ecclesia Autissiodorensi, celebrabit, si de dominis dignitatibus fuerit ipsius ecclesie, quinque solidos ultra predicta, et si de dominis canonicis fuerit, duos grossos, et missam celebranti in ecclesia B. Marie-Civitatis in dictis exequiis, unum grossum. Item voluit et ordinavit quod anniversarium suum, in fine anni a die obitus sui computandi, et postmodum quolibet anno, cum vigiliis, pulsatione et luminari, et pallio desuper tumbam, et cum commendationibus et libera, ac duobus chorariis, atque tenentur dicti domini providere in dicta ecclesia Autissiodorensi perpetuo fiat, pro se et remedio anime sue ac parentum suorum, per duos canonicos dicte ecclesie; pro cujus anniversarii fundatione legavit idem testator dictis dominis de capitulo et ecclesie predicte, nomine ipsius capituli, bona que sequuntur.... Item ultra predicta et ut fundatio sua stabiliter firmare perdurare valeat, legavit idem testator eisdem capitulo et ecclesie Autissiodor., nomine ipsius capituli, domum suam quam habet Parisiis, ut dicebat, sitam juxta Pontem-Novum, que fuit magistri Petri Boileaux, cum omnibus juribus et pertinentiis suis, retento usufructu ejusdem, quem usumfructum magistro Marcho Girberti succentori Autissiodorensi, et Ludovico Cassinelli nepoti ipsius testatoris, ad vitam eorumdem legavit. Et voluit quod dicta die anniversarii sui, perpetuo, quolibet anno, in dicta ecclesia distribuantur dominis canonicis ibidem presentibus, ut est moris, de predictis quindecim libre inter dominos canoninos et viginti solidi Turonenses inter clericos qui presentes fuerint; et voluit quod dicti domini de capitulo, de distribuendis dictis sexdecim libris et quinque solidis, et anniversario faciendo predicto se obligent, et litteras obligatorias bonas et validas, ad voluntates executorum suorum dent, alias dicti executores vel tres eorum dicta legata augere vel diminuere possunt, prout eis videbitur. Item legavit dictus testator fabrice dicte ecclesie, pro luminari lampadis argente in capella B. Marie de Miraculis, ante portale ecclesie Autissiod. fundate; que lampas ad arma domini Guillelmi Cassinelli germani sui et sua est, viginti libras Turon. pro acquirendis redditibus pro dicto luminari, ita tamen quod in emendis dictis redditibus pro dicto luminari convertantur, et quod dicti domini de capitulo hoc facere promittant. Item voluit et ordinavit idem testator quod anniversarium suum fiat in ecclesia B. Marie-in-Civitate, anno quolibet, tali die qua eum sepeliri contingerit, cum luminari, vigiliis et pallio in medio chori extenso, et legavit dicte ecclesie duas ejus domos prope tenentes sitas in villa Autissiodorensi, in parvo vico Sancti-Germani Autissiodor., in burgo Sancti-Lupi cum earum pertinentiis; et voluit quod dicta die distribuantur dominis canonicis dicte ecclesie presentibus, quatuor libre Turon. Item legavit idem testator omnibus curatis ville Autissiodor., cuilibet viginti solidos Turon. semel, solvendos pro emendis redditibus pro anniversario suo in eorum ecclesiis faciendo, quolibet anno. Item legavit mense Fratrum-Predicatorum et Minorum ville Autissiodor., cuilibet quatuor libras Turonenses semel solvendas. Item voluit quod die sui obitus triginta misse celebrentur in ecclesia Autissiodor. pro remedio anime sue et parentum suorum, et totidem in fine anni tantummodo, et quod cuilibet dicto presbytero qui dictas missas celebrabit solvantur et dentur duo solidi Turonenses. Item legavit dictus testator priori et ecclesie B. Catharine Vallis-Scolarium Paris. quadraginta libras Turon., semel solvendas, pro emendis redditibus pro fundatione seu augmentatione anniversarii domini patris sui, ac parentum et fratrum suorum, et pro remedio anime sue, ita quod annuatim missam unam de Mortuis, cum nota, perpetuo celebrare teneantur, pro anima sua et dictorum parentum suorum. Item legavit dictus testator confratrie B. Trinitatis ad altare Sancti-Alexandri ecclesie Autissiodor., de qua confratria est, pro emendis redditibus, centum solidos semel solvendos. Item legavit idem testator, amore Dei, Ludovico Cassinelli, nepoti suo, ad ejus vitam, unam domum quam habet, ut dicebat, in villa Montispessulani, quam tenebat ex conducto Raymundus de Sallellis. Item aliam domum sitam in dicta villa Montispessulani, in carraria Aguillarie, que fuit Guillelmi Vitalis, quam tenet ex conducto Bartholomeus Archerii mercator; et voluit quod post ejusdem Ludovici mortem dicte domus ad heredes ipsius testatoris libere revertentur. Item legavit, dictus testator, eisdem Ludovico terram suam de Buissone et grangiam que fuit de Ferriot, cum omnibus earum juribus et pertinentiis, dominationibus et jurisdictione, nemoribus, garennis, denesiis, pascuis, terris, vineis, censibus, et aliis quibuscumque; et voluit quod casu quo dictus Ludovicus in matrimonio collocetur et liberos procreet seu habeat de suo corpore et legitimo matrimonio, dicta terra de Buissone et grangia cum omnibus earum pertinentiis ad dictos ejus liberos, post ejus mortem, libere reverteantur, et casu quo dictus Ludovicus non fuerit in matrimonio collocatus et liberos de suo corpore et legitimo matrimonio non procreaverit, voluit, ordinavit quod statim, ipso sublato de medio, dicta terra et grangia cum omnibus earum juribus predictis, ad predictos dominos de capitulo ecclesie Autissiodor., nomine ipsius capituli libere revertantur pro augmentatione anniversarii sui et bone memorie domini Remensis archiepiscopi, quondam fratris sui. Et voluit casu predicto quod dicti domini de capitulo dictam terram et grangiam, cum predictis earum juribus et pertinentiis recipere et accipere possint, et de eis agere tanquam de re propria: ita quod ratione dicte augmentationis dicti domini de capitulo aliud anniversarium pro eo, in dicta ecclesia, cum vigiliis, missa, pulsatione, luminari et pallio, de et super tumbam suam extenso, duobus chorariis, commendationibus et libera, anno quolibet, in dicta ecclesia die tertia februarii, facere teneantur, et ipsa die distribuere centum solidos Turonenses inter dominos canonicos presentes. Item legavit predicto Ludovico Cassinelli, nepoti suo, libros suos et duos lectos munitos, et partem vestium suarum, ad voluntatem et dispositionem magistri Marchi Girberti succentoris, cui dictum Ludovicum recommandat. Item legavit predicto magistro Marcho Girberti, succentori, in recompensationem servitiorum per ipsum factorum toto tempore vite sue, sibi et dicto domino quondam Remensi archiepiscopo, duos equos suos, acquineiam, et boyardum, nec-non breviarium suum, et duas de vestibus suis, scilicet mantellum de viridi Anglie, et oppelandam quam maluerit. Item legavit, dictus testator ecclesie B. Gervasii Paris., pro emendis redditibus pro anniversario suo in dicta ecclesia annuatim celebrando, centum solidos Turon. semel solvendos.... Item voluit quo si aliquo modo possit apparere quod dictus magister Marchus, sibi teneretur in aliquo, tam ratione administrationis, vel munio, vel ex quacumque alia causa tacita, vel expressa quod de eisdem remaneat et sit quittus, et de ipsis ipsum et suos, ac bona sua, quittat et quittum clamat tenore presentis instrumenti. Item legavit magistro Thome Saillardi, in recompensationem servitiorum per ipsum ei impensorum, decem libras Turon., semel tantum, et unam vestem cum capucio, ad voluntatem et ordinationem magistri Marchi succentoris. Item legavit domino Girardo Monacho, in recompensationem servitiorum per ipsum ei impensorum, tres francos semel tantum, et unam de raubis suis, scilicet suum magnum mantellum nigrum... Item voluit quod si de bonis suis mobilibus aliquid remaneat, solutis legatis, debitis forefactis et exequiis suis, quod de illo quod superfuerit, emantur duo pulchra aquila de leton, ad arma sua, pro dicta ecclesia Autissiodorensi; et si illud non sufficiat, quod vendatur de bonis immobilibus. Item legavit, dictus testator, Catharine de Cassinel, sorori sue, centum scutos auri quos voluit per heredes suos infra scriptos sibi solvi, et cum quibus voluit ipsam contentari. Item legavit Ludovico Cassinelli, nepoti suo predicto, ultra predicta, ad ejus vitam, duas vineas suas, quarum, ut dicebat, una est sita en Orgelaine, et altera vocatur la plante, sita in finagio de Boyvin; et voluit quod post ejusdem Ludovici mortem revertantur ecclesie Autissiod. et dominis de capitulo pro augmentatione dicti anniversarii sui. Item legavit Guillemete uxori Robini Ramei, commatri sue, quatuor ulnas panni blancheti et unam de vestibus suis. Item voluit quod die exequiarum suarum gentes sue et successores sui induantur de panno nigro, ad voluntatem dicti magistri Marchi succentoris, et post magister Marchus, etiam induatur sumptibus executionis dicti testatoris. In omnibus vero aliis bonis mobilibus et immobilibus, presentibus et, futuris et per se moventibus, ubicumque sint qualitercumque et quantacumque sint, sive quocumque nomine censeantur et nuncupantur, heredem suum universalem fecit et nominavit, ore suo proprio, dominum Guillelmum Cassinelli militem, ejus germanum et suos. Item legavit Feliseto le Barbier, suam vineam de Brichemasson, circiter unum quarterium continentem. Item legavit reparationi domus leprosarie Sanctis-Simeonis decem scutos auri, semel. Item legavit Deniseto Garnier, sex scutos auri et unam de suis raubis. Item legavit Symoni Marcilli, duos scutos auri. Hujus autem sui testamenti executores fecit venerabiles viros magistros Girardum de Monteacuto, carissimum nepotem suum, Johannem de Rhemis, in legibus licenciatos, Guillelmum Mutonis, Guillelmum Hugonis et Marchum Girberti, canonicos et succentorem Ecclesie Autiss.... Acta fuerunt hec Autissiodori, in domo claustrali habitationis dicti testatoris, in camera sua, anno, indictione, mense, die et pontificatu predictis, presentibus discretis viris dominis Johanne de Firmo loco canonico, Stephano Bizontii et Henrico Guiberti, canonicis tortariis, Johanne Fournier beneficiato in dicta ecclesia Autissiodorensi, Johanne Boichardi curato ecclesie de Vallibus, Autissiodorensis diececis, Johanne Poteti, Tabellione in prepositura Autissiodor., etc.